# ÅRSMELDING BSI DANS 2017

## Styret 2017

Leder: Ivan Lied
Nestleder: Marion Claireaux
Økonomiansv: Fredrik Ludvigsen
Sport: Agnethe Grimeland Hovlansdal
Infoleder: Bettina Torvund
Arr.kom.leder: Kristian Dragseth Sandstad
Trenerrep.: Joan Vila Mir

## Møtevirksomhet og funksjon

Styret har avholdt 10 styremøter i 2017, samt hatt løpende kommunikasjon i forbindelse med arbeidsoppgaver og avgjørelser i forhold til disse.

Styret har vært fulltallig gjennom hele året og det har i betydelig grad vært avgjørende for at arbeidsmengden for det enkelte styremedlem har vært håndterbart. Dette har i stor grad bidratt til oppnåelsen av mange av målene for 2017.

## Økonomi

Ett av hovedmålene for styret i 2017 har vært å forbedre den økonomiske situasjonen i klubben. Dette målet har blitt nådd i aller høyeste grad, til tross for reduksjon av støtte fra Hovedstyret i BSI (som har fått sterkt kutt i sin totale støtte fra Velferdstinget). Det er tre hovedfaktorer som har vært avgjørende: Sterk økning i medlemstall/-kontingenter, økonomisk tilskudd fra Bergen Kommune og Danseforbundet, og grundig kontroll med økonomien.

Vi har tatt i bruk nytt regnskapssystem, Visma E-accounting, og dette forenkler hverdagen for økonomiansvarlig, samt gir mye bedre oversikt over klubbens økonomiske situasjon.

## Medlemsregistrering

Klubben har (takket være veldig stor innsats fra økonomiansvarlig Fredrik Ludvigsen), implementert medlemsregistrering og betaling av kontingent via KlubbAdmin (NIF). Dette har i stor grad bidratt til bedre oversikt med medlemstall, forenklet rapportering til HS og NIF, samt vesentlig forenklet styrets arbeid med betalingskontroll. Det er en stor fordel å fortsette å bruke dette systemet også fremover.

## Sosiale arrangementer

I år har vi fått tilbake Ballet! Omtrent 140 personer møtte opp og arrangementet gikk over all forventning! Dette er styret og særlig ArrKom veldig stolte over, og vi kommer til å gjøre alt for å fortsette med ballet fremover.

Vi har hatt et veldig velfungerende ArrKom i år som har gjennomført 8 «bli-kjent-fester», med 2 grener per fest. Disse har fungert veldig godt, slik at man akter å fortsette med denne modellen.

Organisering av arrangementer har vært mye lettere og kjekkere i år, da ArrKom har vært 5 stk. Tre av medlemmene er nå på utveksling i 1 semester, slik at det er behov for å styrke ArrKom, i alle fall for våren 2018. Som et supplement, har også noen av grenene hatt sine vorspiel på studentsenteret og hjulpet å rigge opp før festen og dette var både moro og god hjelp til ArrKom.

## Lokaler

Sport, ved Agnethe Grimeland Hovlandsdal, har gjennomført reforhandling av alle kontraktene for 2017. Samarbeidet med SiB/Trene Sammen/Studensamskipnaden på Vestlandet fungerer veldig godt. Vi opplever god kommunikasjon og lite avbrudd i treningshverdagen.

## Info

Infogruppen har sørget for god PR, både elektronisk og i papirform. I samarbeid med Sport og Arrkom ble det også arrangert såkalte «To-roms-fester» på Kvarteret, for PR-formål, tidlig i semesteret. Disse var veldig populære og tiltrakk mange som kom innom og så på. Vi kommer til å fortsette arbeidet med å utvikle dette konseptet.

Vi antar at den aktive reklamen, særlig kanskje på facebook, var en faktor som bidrog til god rekruttering gjennom året.